b'\n_START_ARTICLE_\nZa\xc5\xa1\xc4\x8dita pred izpostavitvijo\n_START_PARAGRAPH_\nZa\xc5\xa1\xc4\x8dita pred izpostavitvijo ali preekspozicijska profilaksa (PrEP) pomeni zdravstveni ukrep, ki se uporabi pred izpostavitvijo osebe povzro\xc4\x8ditelju bolezni, z namenom prepre\xc4\x8ditve oku\xc5\xbebe.\n_START_SECTION_\nHIV\n_START_PARAGRAPH_\nV povezavi s HIV-om pomeni aplikacijo protiretrovirusnih zdravil, preden je oseba izpostavljena oku\xc5\xbebi z virusom HIV. Randomizirane klini\xc4\x8dne raziskave so namre\xc4\x8d pokazale, da se je pri neoku\xc5\xbeenih osebah s tveganim vedenjem za oku\xc5\xbebo z virusom HIV (osebe, ki nudijo spolne usluge, serolo\xc5\xa1ko neskladni pari \xe2\x80\x93 pari, kjer je le ena oseba oku\xc5\xbeena z virusom HIV), ki so redno vsakodnevno u\xc5\xbeivale kombinirano zdravilo s tenofovirjem in emtricitabinom, tveganje za oku\xc5\xbebo zna\xc4\x8dilno zmanj\xc5\xa1alo (za 44\xc2\xa0% v skupini mo\xc5\xa1kih, ki imajo spolne odnose z mo\xc5\xa1kimi, za 63 do 73\xc2\xa0% v skupini serodiskordantnih parov). Vendar je pred morebitno uvedbo take za\xc5\xa1\xc4\x8dite pred izpostavitvijo treba razjasniti \xc5\xa1e vrsto vpra\xc5\xa1anj, predvsem kak\xc5\xa1no je tveganje za pojav sevov virusa HIV, odpornega proti protivirusnim zdravilom. V \xc5\xa1tudijah, izvedenih v Ju\xc5\xbeni Afriki, je tudi uporaba vaginalnega gela s tenofovirjem pokazala zmanj\xc5\xa1anje tveganja za oku\xc5\xbebo s HIV-om, in sicer za 39 do 54\xc2\xa0%, odvisno od pogostnosti uporabe gela.'